31994D0774
L 310/70
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 ноември 1994 година
относно стандартната товарителница, предвидена в Регламент (ЕИО) № 259/93 на Съвета за надзор и контрол на експедициите на отпадъци за, във и от Европейската общност
(94/774/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 259/93 на Съвета от 1 февруари 1993 г. за надзор и контрол на експедициите на отпадъци за, във и от Европейската общност (1), и по-специално член 42, параграф 1 от него,
като има предвид, че предвидената в Регламент (ЕИО) № 259/93 стандартна товарителница е изготвена съобразно съответните членове от регламента и съответните международни конвенции и споразумения, и по-специално с работата на Организацията за икономическо сътрудничество и развитие (ОИСР);
като има предвид, че товарителницата, състояща се от формуляр за нотификация и формуляр за движение/проследяване, следва да се използва за нотифициране и проследяване на експедициите на отпадъци и следва да служи като удостоверение за обезвреждане и оползотворяване;
като има предвид, че товарителницата ще дава възможност на определените от държавите-членки компетентни органи да извършват възложените им задачи по силата на Регламент (ЕИО) № 259/93;
като има предвид, че Комисията е представила проект за мерките, които следва да се предприемат, на комитета, предвиден в член 18 от Директива 75/442/ЕИО на Съвета (2), последно изменена с Директива 91/692/ЕИО (3);
като има предвид, че комитетът е дал положително становище по представения му от Комисията проект за мерки,
ПРИЕ НАСТОЯЩОТО РЕШЕНИЕ:
Член 1
Приложената към настоящото решение товарителница, състояща се от формуляр за нотификация и формуляр за движение/проследяване, се използва за нотифициране и проследяване на предвидените в Регламент (ЕИО) № 259/93 на Съвета експедиции на отпадъци и служи като удостоверение за обезвреждане и оползотворяване.
Член 2
Посоченият в член 1 документ се отпечатва на подходяща за писане бяла, неподлежаща на фалшифициране хартия, с определен размер и тегло най-малко 40 грама на квадратен метър. Тази хартия трябва да бъде достатъчно непрозрачна, за да не може написаната от едната страна информация да влияе на четливостта на информацията от другата страна, и трябва да е толкова устойчива, че при нормална употреба да не се къса или мачка лесно.
Размерът на клетките се основава на мерна единица от една десета от инча хоризонтално и една шеста от инча вертикално.
Форматът на формулярите е 240 х 297 мм с максимален допуск от 5 до 8 мм по отношение на дължината.
Тези разпоредби не възпрепятстват отпечатването на предвидената в член 1 товарителница чрез държавни или частни системи за обработка на данни, при необходимост на обикновена хартия, при определените от държавите-членки условия.
Член 3
Серийният номер на експедицията от отпадъци, който следва да се вписва в клетка 3 на товарителницата, се състои от кода на отправната страна, последван от шестцифрен номер.
Член 4
Образецът на товарителницата се преразглежда и при необходимост се преработва в светлината на придобития практически опит.
Член 5
Настоящото решение се прилага от шестдесетия ден след нотификацията за него.
Член 6
Адресати на настоящото решение са държавите-членки.
Съставено в Брюксел на 24 ноември 1994 година.